CELEX: 32018R0164
Language: el
Date: 2018-02-02 00:00:00
Title: Εκτελεστικός κανονισμός (ΕΕ) 2018/164 του Συμβουλίου, της 2ας Φεβρουαρίου 2018, για την εφαρμογή του άρθρου 22 παράγραφος 1 του κανονισμού (ΕΕ) 2015/735 σχετικά με περιοριστικά μέτρα λόγω της κατάστασης στο Νότιο Σουδάν

3.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 31/1
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/164 ΤΟΥ ΣΥΜΒΟΥΛΊΟΥ
   της 2ας Φεβρουαρίου 2018
   για την εφαρμογή του άρθρου 22 παράγραφος 1 του κανονισμού (ΕΕ) 2015/735 σχετικά με περιοριστικά μέτρα λόγω της κατάστασης στο Νότιο Σουδάν
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2015/735 του Συμβουλίου, της 7ης Μαΐου 2015, σχετικά με περιοριστικά μέτρα λόγω της κατάστασης στο Νότιο Σουδάν και την κατάργηση του κανονισμού (EE) αριθ. 748/2014 (1) και ιδίως το άρθρο 22 παράγραφος 1,
   Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:
   
               (1)
            
            
               Στις 7 Μαΐου 2015, το Συμβούλιο εξέδωσε τον κανονισμό (ΕΕ) 2015/735.
            
         
               (2)
            
            
               Δεδομένης της συνεχώς επιδεινούμενης κατάστασης σε ανθρωπιστικό επίπεδο και σε επίπεδο ασφαλείας στο Νότιο Σουδάν, και λαμβανομένης υπόψη της έλλειψης δέσμευσης ορισμένων παραγόντων στην ειρηνευτική διαδικασία, όπως καταδεικνύεται από επανειλημμένες παραβιάσεις της συμφωνίας παύσης των εχθροπραξιών που υπεγράφη στις 21 Δεκεμβρίου 2017, θα πρέπει να προστεθούν τρία πρόσωπα στον κατάλογο των προσώπων και οντοτήτων που υπόκεινται σε περιοριστικά μέτρα, ο οποίος παρατίθεται στο παράρτημα II του κανονισμού (ΕΕ) 2015/735.
            
         
               (3)
            
            
               Το παράρτημα IΙ του κανονισμού (ΕΕ) 2015/735 θα πρέπει, συνεπώς, να τροποποιηθεί αναλόγως,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα IΙ του κανονισμού (ΕΕ) 2015/735 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημερομηνία της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 2 Φεβρουαρίου 2018.
      
         
            Για το Συμβούλιο
         
         
            Η Πρόεδρος
         
         E. ZAHARIEVA
      
   
   
      (1)  ΕΕ L 117 της 8.5.2015, σ. 13.
   
      ΠΑΡΑΡΤΗΜΑ
      Τα ακόλουθα πρόσωπα προστίθενται στον κατάλογο του παραρτήματος ΙΙ του κανονισμού (ΕΕ) 2015/735:
      
         
                      
                  
                  
                     Ονοματεπώνυμο
                  
                  
                     Στοιχεία ταυτοποίησης
                  
                  
                     Λόγοι
                  
                  
                     Ημερομηνία καταχώρισης
                  
               
                     «1.
                  
                  
                     Paul Malong
                  
                  
                     Ημερομηνία γέννησης: 2 Ιαν. 1962, 12 Απρ. 1960, 4 Δεκ. 1960, 30 Ιαν. 1960.
                     Τόπος γέννησης: Malualkon, Σουδάν· Malualkon, Νότιο Σουδάν· Warawar, Σουδάν· Warawar, Νότιο Σουδάν
                  
                  
                     Ο Paul Malong ήταν Αρχηγός του Γενικού Επιτελείου του Λαϊκού Απελευθερωτικού Στρατού του Σουδάν (SPLA) έως τον Μάιο του 2017. Παρά το γεγονός ότι έχει καθαιρεθεί, εξακολουθεί να έχει μεγάλη επιρροή, δεδομένου ότι έχει διάφορες παραστρατιωτικές ομάδες υπό τις διαταγές του, πιστούς οπαδούς στο πλαίσιο του SPLA και μεγάλο δίκτυο πατρωνίας. Η επιρροή του Malong καταδεικνύεται επίσης από τα εξής: τον Οκτώβριο του 2017, ανώτατοι αξιωματούχοι (μεταξύ άλλων ο Αντισυνταγματάρχης Chan Garang) αποπειράθηκαν να τον απελευθερώσουν δια της βίας από τον κατ' οίκον περιορισμό που του είχε επιβληθεί· τον Ιανουάριο του 2018 ο Πρόεδρος Kiir τον κατηγόρησε ότι προετοιμάζει πόλεμο. Ο Malong επίσης ηγήθηκε ομάδων που διέπραξαν σοβαρές παραβιάσεις των ανθρωπίνων δικαιωμάτων, συμπεριλαμβανομένων της στοχοποίησης και της θανάτωσης αμάχων και της εκτεταμένης καταστροφής χωριών
                  
                  
                     3.2.2018
                  
               
                     2.
                  
                  
                     Michael Makuei Leuth
                  
                  
                     Ημερομηνία γέννησης: 1947
                     Τόπος γέννησης: Bor, Νότιο Σουδάν· Bor, Σουδάν
                  
                  
                     Ο Michael Makuei Leuth κατέχει τη θέση Υπουργού Ενημέρωσης και ΜΜΕ από το 2013 και ήταν ο εκπρόσωπος της κυβερνητικής αντιπροσωπίας στις ειρηνευτικές συνομιλίες της Διακυβερνητικής Αρχής για την Ανάπτυξη (IGAD). Ο Makuei έχει παρεμποδίσει την πολιτική διαδικασία στο Νότιο Σουδάν, ιδίως παρακωλύοντας την εφαρμογή της συμφωνίας για την επίλυση της σύγκρουσης στο Νότιο Σουδάν (ARCSS) του Αυγούστου 2015, μέσω εμπρηστικών δημοσίων δηλώσεων, καθώς και το έργο της κοινής ελεγκτικής επιτροπής αξιολόγησης της ARCSS και την ίδρυση των μεταβατικών θεσμικών οργάνων δικαιοσύνης της ARCSS. Έχει επίσης παρεμποδίσει τις επιχειρήσεις της περιφερειακής δύναμης προστασίας του ΟΗΕ (RPF). Ο Makuei ευθύνεται επίσης για σοβαρές παραβιάσεις των ανθρώπινων δικαιωμάτων, μεταξύ άλλων περιορισμούς στην ελευθερία έκφρασης.
                  
                  
                     3.2.2018
                  
               
                     3.
                  
                  
                     Malek Reuben Riak
                  
                  
                     Αξίωμα: Αντιστράτηγος
                     Ημερομηνία γέννησης: 1 Ιαν. 1960
                     Τόπος γέννησης: Yei, Νότιο Σουδάν
                  
                  
                     Ο Malek Reuben Riak έχει υπηρετήσει ως Αναπληρωτής Αρχηγός του Γενικού Επιτελείου Άμυνας και Γενικός Επιθεωρητής του κυβερνητικού στρατού από τον Μάιο του 2017. Προηγουμένως, διετέλεσε Αναπληρωτής Αρχηγός του Γενικού Επιτελείου Εκπαίδευσης του SPLA (Μάρτιος 2016 - Μάιος 2017) και Αναπληρωτής Αρχηγός του SPLA (Ιανουάριος 2013 - Μάρτιος 2016). Ως Αναπληρωτής Αρχηγός του Επιτελείου Άμυνας διαδραμάτισε καθοριστικό ρόλο στην προμήθεια όπλων για τον στρατό.
                     Ο Malek Reuben Riak ταυτοποιήθηκε από την ομάδα εμπειρογνωμόνων του ΟΗΕ ως ανώτατος αξιωματούχος υπεύθυνος για τον σχεδιασμό και την επίβλεψη της εκτέλεσης της κυβερνητικής επίθεσης στην πολιτεία Unity τον Απρίλιο του 2015. Διαπράχθηκαν σοβαρές παραβιάσεις ανθρωπίνων δικαιωμάτων, μεταξύ άλλων συστηματική καταστροφή χωριών και υποδομών, εκτόπιση του τοπικού πληθυσμού, δολοφονίες και βασανιστήρια αμάχων αδιακρίτως, σεξουαλική βία μεγάλης έκτασης, μεταξύ άλλων σε βάρος ηλικιωμένων και παιδιών, και απαγωγή και στρατολόγηση παιδιών ως στρατιωτών. Η επίθεση αυτή, στο πλαίσιο των διεξαγόμενων ειρηνευτικών συνομιλιών μεταξύ κυβέρνησης και αντιπολίτευσης, έχει παρεμποδίσει, με βίαιες ενέργειες, την πολιτική διαδικασία.
                  
                  
                     3.2.2018»